《宿绿溪》
宋代·刘敞

云昏江水阔，两淮不可测。山丘望亦迷，马牛岂易识。

高帆乘长风，俄倾屡攲仄。未知所趣向，稍稍万宇黑。

近津见芦苇，其外水正白。操舟投其间，宿鸟俱辟易。

水深不可缆，丛梗以为力。蚊蚋秋尚繁，不眠坐通夕。

中宵风逾厉，潮水相荡击。安得似人者，謦欬在我侧。

天明启牖户，愿见白日色。莽苍旸谷间，竟为雾雨隔。

追观宵征处，波恶生悸惕。绝粮非陈蔡，从者亦悽恻。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。